Senior munisipale amptenaar in huis doodgeskiet(Argieffoto: Unsplash) Inwoners van die Makana- plaaslike munisipaliteit in die Oos-Kaap is geskok nadat een van sy senior amptenare Woensdagaand in sy huis doodgeskiet is. Hordes raadslede en werknemers van dié munisipaliteit het by die stadsaal in Makhanda (Grahamstad) bymekaargekom ter nagedagtenis aan die oorledene. Die munisipaliteit, wat Makhanda en omliggende gebiede bedien, het Donderdag bekendgemaak dat sy parke- en ontspanningsbestuurder, Jeff Budaza, vermoor is. “Budaza is in sy huis in uitbreiding 4 in Joza, Grahamstad, doodgeskiet. Raadslede en werknemers is geskok oor Jeff se skielike heengaan,” het die munisipaliteit gesê. Kapt. Gerda Swart, polisiewoordvoerder, het aan Maroela Media bevestig dat die polisie in Joza tans ŉ saak van moord ondersoek. Die besonderhede van die voorval is nog nie duidelik nie en niemand is al in verband hiermee in hegtenis geneem nie. Die ondersoek duur voort. “Ons is vol vertroue dat die oortreders gevind sal word,” sê Moppo Mene, woordvoerder van die munisipaliteit. Volgens Mene het werknemers van die munisipaliteit Donderdag vergader waar die nuus aan hulle oorgedra is. “Ons het ŉ kort diens onder leiding van biskop Bongani Mcuba gehou, waarna ons met ŉ gebed afgesluit het,” sê hy. “Jeff sal onthou word vir sy diep passie en betrokkenheid by sport en gemeenskapsontwikkeling.” Die munisipaliteit het ook sy meegevoel aan Budaza se vriende en familie betuig. “Ons sal aanhou om al sy geliefdes in ons gebede te hou gedurende hierdie moeilike tyd.” Besonderhede oor Budaza se amptelike roudiens sal op ŉ later stadium bekend gemaak word.